På dette skiltet tjente staten 638.400 kr fredag

I dag var det slutt på tålmodigheten til politiet. Det ble en fin dag for finansminister Jensen, en dårlig dag for mange Oslo-bilister. Til sammen betalte de inn 638.400 kroner.

skilt-sIau_3hLHi.jpg

4. des. 2015 20:41 Sist oppdatert 5. desember 2015

— For å sikre fremkommelighet for trikken etter at linjene ble lagt om, har det siden 16. november vært forbudt å kjøre fra Stortorvet og inn i Grensen. Hittil har vi valgt å følge en myk linje og har nøyd oss med å rettlede bilister som ikke har respektert skiltet som forteller at det forbudt for motorvogn. Men i dag har vi fulgt en hardere linje, forteller avsnittsleder Finn Erik Grønli ved Oslo-politiets trafikkorps.

Fredag vanket den nemlig ikke bare pekefinger og rynk i pannen fra Onkel Politi for de som ikke respekterte skiltet. Det sved det på pungen. Skikkelig.

LES OGSÅ:

Les også Politiet intensiverer lyktkontrollene av syklister

Slipp trikken frem

— Å ikke respektere skiltet koster 4200 kroner. Det svir, men nå går det 36 trikker over Stortorget hver time, da er det ikke plass til privatbiler i Grensen. Det er viktig å sikre fremkommelighet for kollektivtrafikken. Vi har prøvd lenge med det gode, men når det ikke nytter så må vi gripe til skarpere lut, sier Grønli.

152 bilister erfarte det. De lærte på den harde måten at det lønner seg å respektere trafikkskilt.

LES OGSÅ:

Les også Vil øke parkeringsavgiften med 50 prosent i Oslo

Fire ble anmeldt

— Ja, vi skrev ut 152 forenklede forelegg i løpet av dagen. I tillegg anmeldte vi fire bilister. Det kan ha vært forskjellige grunner til det, blant annet at de ikke aksepterte forelegget, sier Grønli.

Det betyr at det trillet 152 ganger 4200 kroner inn i statskassen, totalt 638 400 kroner.

Og at det nok blir bedre fremkommelighet for trikken.